“เนินงามโมเดล”หมู่บ้านสัมมาชีพ ยะลา  สืบสาน “ทำว่าว” วิถีชีวิตการละเล่นพื้นบ้าน จากรุ่นสู่รุ่น
“เนินงามโมเดล”หมู่บ้านสัมมาชีพ ยะลา  สืบสาน “ทำว่าว” วิถีชีวิตการละเล่นพื้นบ้าน จากรุ่นสู่รุ่น                 (11 พ.ค 62)  ตำบลเนินงาม อ.รามัน จ.ยะลา  ได้ขึ้นชื่อว่า ทั้งตำบลใน 7 หมู่บ้าน ชาวบ้านในพื้นที่ จะทำว่าว ซึ่งเป็นภูมิปัญญาพื้นบ้าน กันทุกหมู่บ้าน โดยจะมีทั้งคนรุ่นเก่า รุ่นใหม่ ซึ่งเป็นเยาวชน ที่ได้รับการสืบทอดในเรื่องการทำว่าวมาจากรุ่นสู่รุ่นมา เมื่อ 40-50 ปีก่อน                สำหรับว่าวที่ทำขึ้นมานี้ นอกจาก จะเป็นการอนุรักษ์ ภูมิปัญญาการละเล่นท้องถิ่นให้คงอยู่แล้ว  ก็ยังทำไว้เล่น เพื่อความสุข ความสนุกสนาน ของคนในหมู่บ้าน  และเชื่อมความสัมพันธ์ระหว่างหมู่บ้าน รวมทั้ง ทำเป็นของที่ระลึกไว้ขาย เพื่อเป็นรายได้เสริม หลังการทำนา อีกด้วย                  นายอับดุลฮาเล็ม แสแตแล ประธานศูนย์ประสานงานองค์กรชุมชน ต.เนินงาม/รองนายก อบต.เนินงาม  เล่าให้ฟังว่า  สำหรับ ตำบลเนินงาม เป็นพื้นที่กว้างใหญ่  ส่วนของพื้นที่โล่ง 4 พันกว่าไร่ ที่เป็นที่นา  เหมาะกับการเล่นว่าว   ซึ่งเป็นที่มาของการทำว่าว มีมากว่า 40-50 ปีที่แล้ว ตั้งแต่สมัย ในอดีต   ต.เนินงาม  จะมี 7 หมู่บ้าน ซึ่งทุกหมู่บ้าน ชาวบ้าน ก็จะทำว่าว  และเล่นว่าวกัน  ที่เป็นกลุ่มก็มีมาหลายปี  ที่ผ่านมา อบต.เนินงาม  ได้สนับสนุนจัดแข่งว่าวประเพณีทุกปี เพื่อเป็นการอนุรักษ์ สืบสานไว้ให้คนรุ่นหลัง ปัจจุบัน  การทำว่าวเป็นก็ไม่เพียงแต่คนแก่ๆ รุ่นกลางๆ และเยาวชนรุ่นใหม่ ก็สามารถทำได้                 การทำว่าวที่นี่ ส่วนใหญ่ก็จะนิยมทำว่าววงเดือน หรือเรียกว่า“วาบูแล หรือ วาบูลัน” หรือ ว่าวบุหลัน นั่นเอง   ทำทั้งเพื่อแข่ง เล่นสนุกสนาน   มีบ้างในส่วนของการขาย เพื่อให้เกิดรายได้สู่ชุมชน  ซึ่งเป็นหมู่บ้านสัมมาชีพอยู่แล้ว    รายได้จากการทำว่าว ของตำบลเนินงาม ก็จะทำขายเป็นของที่ระลึก ใส่กรอบ ทำว่าวเล็กๆ เพื่อเป็นพวงกุญแจ  หรือทำว่าวแปะไว้ที่ฝาผนัง                สำหรับฤดูที่เหมาะกับการเล่นว่าว ก็จะเป็นต้นปี ตั้งแต่เดือนก.พ – พ.ค  ซึ่งลมช่วงนี้ จะเป็นลมว่าว หลังเกี่ยวข้าว หรือ ข้าวเริ่มเหลือง  ชาวบ้านที่นี่ ก็จะออกมาเล่นกันในช่วงบ่ายแก่ๆเย็นๆ ซึ่งมีลมเหมาะกับการเล่นว่าว โดยจะใช้เวลาไปเกี่ยวข้าว ยกว่าวเลี้ยงหลานไปในตัว ซึ่งเป็นวิถีชีวิตของชาวบ้าน ที่นี่ ซึ่งมีมาเป็นระยะเวลานาน โดยทุกบ้านของ ต.เนินงาม ทั้ง บ้านกอตอตือร๊ะ บ้านบีดิง  บ้านไม้แก่น  บ้านอาตะคูวอ บ้านกือแล บ้านบือดอง  บ้านตาโงง  ชุมชนทุกชุมชน จะอนุรักษ์ สืบสานการทำว่าว เล่นว่าว ทุกพื้นที่ และเกิดการรวมกลุ่ม กลายเป็นหมู่บ้านสัมมาชีพ             ในส่วนของการทำว่าว หลักๆ ก็ คือไม้ไผ่ ซึ่งจะหาได้ในท้องถิ่น ที่มีอยู่จำนวนมาก โดยก่อนนำมาทำ ก็จะคัดไม้ไผ่ก่อน ต้องมีอายุประมาณเท่าไหร่ ความแข็ง นำมาตัดให้ได้ขนาดที่ต้องการ สู้กับลมได้ แล้ว นำมาเหลา ตามโครงว่าวผูก ด้วยเชือก นำกระดาษว่าวมาติดลงไปบนโครงไม้ไผ่  และทำลวดลาย จากนั้นก็นำเชือกมาผูก   ว่าววงเดือน จะมีหลักที่สำคัญ คือ การขึ้นสูง  ซึ่งการวางเชือก ก็จะเป็นกลยุทธ์สำหรับคนทำว่าว สู้ลม ต้องใช้ความละเอียดอ่อน ส่วนขนาดของว่าวที่นิยมเล่น นิยมแข่ง ก็จะมีขนาดกว้าง 150-180 ซม. ถ้าเป็นของเด็กๆ ก็จะย่อลงมาเล็กหน่อย